Будућност
Будућност

Наша ће будућност бити:
горди један, соколски лет,
који ће скинути са неба Небо;
препородни преокрет - 

или тешка једна тама
и магла, за још пет столећа
по умовима и душама.

Када се мртвац из сна прен'о,
не дати му да опет заспи,
па нека буде све црвено!

Стрести са биља плодове гњиле;
сунце са запада истоку кренути,
и спалити шуштеће свиле.

Створити пакао или рај:
сваком свачега у изобиљу - 
ил' сваком бројати залогај.

Или ће нестати загушљивог дима,
ил' редом шибати људе, жене, децу,
троструким огњеним бичевима...

Доћи мора соколски, горди лет,
препородни преокрет - 
Ил' једна тешка тама
по умовима и душама.

Душан Васиљев

Српска уметничка поезија